KAPITULU 7
Kumukukapwa Uhindukilo!
A CHINYONGA ngwe hakusa mu zuwo lia ususu ni kukupatwila kufwa, ha mukunda wa chuma chize kuwalingile. Kukushi mutu niumwe makutusula. Nawa kuwanyingikine chize mwono we mupwa kulutwe lia matangwa ni yize muhasa kulinga. Alioze muze mumona ngwe kukushi niumwe makukwasa, mba hi muwivwa ngwo kuli umwe mutu yoze uli ni ndundo ja kukutusula ni kukulakenya kukukwasa! Kuchi muwivwa ku mbunge?
1-3. Yika yatusa eswe mu ufunge, mba kuchi Yehova makatutusula?
2 Yetweswe tuli funge ja kufwa. Kukushi nichimwe chize mutulinga, hanga tuchine ufunge wacho. Alioze Yehova kali ni ndundo ja kututusula ku kufwa. Iye hanalakenya ngwenyi “mukwa kole wa kusula” yoze makakumba kali kufwa.—1 A-Korindu 15:26.
3 Achinyonga uhuzuluko uze muwivwa ha kunyingika ngwe kuchi kulipikala nawa hakutwala ku kufwa! Alioze Yehova kechi kahwisa wika kufwa. Iye nawa makahindwisa atu waze hanafu. Achinyonga chiseke chize mukevwa. Yehova hanalakenya ngwenyi, “afu” makahinduka. (Izaia 26:19) Chino che Mbimbiliya yavuluka ngwo, uhindukilo.
MUZE MUTU YOZE TWAZANGA MAFWA
4. (a) Yika muyihasa kutwaha utakamiso nyi umwe usoko hanji sepa lietu mafwa? (b) Aya waze apwile masepa apema a Yesu?
4 Nyi usoko hanji sepa lietu mafwa, twakunenganyana chinji. Kutushi kupwa ni tachi nijimwe. Kukushi nichimwe chize mutuhasa kulinga hanga tumuhindwise. Alioze Mbimbiliya yinatwehe utakamiso. (Tanga 2 A-Korindu 1:3, 4.) Tutalenu chilweza chimuwika chize chinasolola ngwo Yehova ni Yesu kanazange kuhindwisa atu waze twazanga. Muze Yesu apwile hano hashi, kanji-kanji te kakumeneka Lazaru ni mandumbu jenyi, Marta ni Maria. Eswe atatu, te masepa apema a Yesu. Mbimbiliya yinambe ngwo: “Yesu wazangile Marta, ni mwanakwo, ni Lazaru.” Alioze limwe tangwa, Lazaru yafwa.—Yoano 11:3-5.
5, 6. (a) Yika Yesu alingile muze amwene asoko ni masepa ja Lazaru kanalili? (b) Mumu liaka chili utakamiso ha kunyingika chize Yesu evwile hakutwala ku kufwa?
5 Yesu kayile ni kutakamisa Marta ni Maria. Muze Marta evwile ngwo Yesu kaneza yaya ni kumupatwiza. Kawahilile chinji ha kumona Yesu, alioze yamwamba ngwenyi: “Mwene, nyi kachi nunakapwa kama kuno, kachi ndumbwami kafwile.” Marta kamwene ngwe Yesu kalalukile chinji. Muze Yesu amwene chize Maria analila, hamwe ni yinyengo yo, aye yevwa yikola yinji ku mbunge. (Yoano 11:21, 33, 35) Yesu kevwile yinyengo yize twakwivwa ni twafwisa mutu yoze twazanga.
6 Kunyingika chize Yesu evwile hakutwala ku kufwa cha kututakamisa chinji. Yesu kali ngwe Tato. (Yoano 14:9) Yehova kali ni ndundo ja kuhwisa kufwa ku miaka yeswe, nawa kwasala hakehe hanga achilinge.
“LAZARU TUHUKAMO!”
7, 8. Mumu liaka Marta kakazangile hanga achize liwe ku fuka lia Lazaru, alioze yika Yesu alingile?
7 Muze Yesu ahetele ku fuka lia Lazaru, ku unjililo wa fuka kwapwile liwe linene. Yesu yamba ngwenyi: ‘Chizenuko liwe.’ Alioze Marta kakazangile hanga achizeko liwe. Mumu mujimba wa Lazaru te hiwalinga “matangwa awana” mu fuka. (Yoano 11:39) Marta te keshi kunyingika ngwenyi Yesu mahindwisa ndumbwenyi ha shimbu lizeliene.
8 Yesu yamba ngwenyi: “Lazaru tuhukamo!” Yize Marta ni Maria amwene yakomwesene chinji. “Mufu yatuhuka, wa kukasa molu ni moko ni miya.” (Yoano 11:43, 44) Lazaru yamuhindwisa! Yapwa nawa hamwe ni asoko ni masepa jenyi. Mala chapwile chikomokeso chinene! Yesu kahindwishile Lazaru.
“MWANA-PWO, NGUNAMBE KULI YENA NGWAMI, HINDUKA”
9, 10. (a) Iya wahanyine ndundo kuli Yesu ja kuhindwisa atu? (b) Mumu liaka sango ja uhindukilo jili jilemu?
9 Shina Yesu kahindwishile atu ku ndundo jenyi mwene? Ka. Muze te kanda achihindwisa Lazaru, Yesu yalemba kuli Yehova, nawa Yehova yamwaha ndundo hanga ahindwise najo Lazaru. (Tanga Yoano 11:41, 42.) Iye kakahindwishile wika Lazaru. Mbimbiliya yinatulweza hakutwala kuli umwe mwana-pwo wa miaka 12 yoze te unayiza chinji. Tato, Yaru, kalipikalile chinji, nawa yaliumba kuli Yesu hanga amuuke kama. Te mwanenyi wa wika. Muze te anahanjika ni Yesu, umwe lunga yeza, yamulweza ngwenyi: “Mwane hafwa. Kuchi te mukatalisa Longeshi nawa?” Alioze Yesu yamba kuli Yaru ngwenyi: “Kanda wivwa woma; fuliela lume, mwana kumapwa mungunu.” Mba hi yaya hamwe ni Yaru ku zuwo lienyi. Muze te anakundama ku zuwo, Yesu kamwene ni kwivwa zungo lia atu waze te analili. Yesu yaalweza ngwenyi: “Kanda nulila; mumu kafwileko, mu tulo ali.” Tato ni naye kota kalihulile ngwo, yika Yesu anambe kwamba. Yesu yeta atu eswe hanga atuhuke haze, mba yaya hamwe ni yisemi ja mwana mu chipatulo muze te ali. Yesu ni zango lieswe yakwata ku kwoko lia mwana ni kwamba ngwenyi: “Mwana-pwo, ngunambe kuli yena ngwami, hinduka!” Achinyonga chiseke chize yisemi jenyi evwile muze amwene mwana makatuka ni kuputuka kwenda! Yesu yahindwisa mwano. (Marku 5:22-24, 35-42; Luka 8:49-56) Kashika hita tangwa muze te akumona mwano ayo te kakwiwuluka yuma yize Yehova alingilile kupalikila muli Yesu. *
10 Atu waze Yesu ahindwishile kafwile nawa. Alioze yuma yize twakutanga hakutwala kuli atu jacho yili yilemu chinji, mumu yakutwaha kutalatala chingunu. Yehova kanazange chinji kuhindwisa atu, kashika makachilinga.
YIZE MUTULILONGESA HA SANGO JA UHINDUKILO
11 Mbimbiliya yinambe pundu ngwo “afu kanyingikine nichimwe.” Chino che chalingiwile kuli Lazaru. (Chilumbununyi 9:5) Ngwe chize Yesu ambile, Lazaru kapwile ngwe te mutulo ali. (Yoano 11:11) Muze iye apwile mu fuka, Lazaru kakanyingikine “nichimwe.”
12. Kuchi tunanyingika ngwetu uhindukilo wa Lazaru walingiwile?
12 Muze Yesu ahindwishile Lazaru, atu anji achimwene. Chipwe akwa-kole ja Yesu no kanyingikine ngwo kalingile chikomokeso chacho, mumu Lazaru kapwile nawa ni mwono. Chino chasolwele ngwo pundu lume uhindukilo walingiwile. (Yoano 11:47) Atu anji nawa ayile ni kumeneka Lazaru, mba, yaputuka kufuliela ngwo Yesu kamutumine kuli Zambi. Akwa-kole ja Yesu kakapwile chocho, kashika ayo atwamine punga hanga ashihe Yesu ni Lazaru.—Yoano 11:53; 12:9-11.
13. Mumu liaka mutuhasa kupwa ni shindakenyo ngwetu Yehova makahindwisa afu?
13 Yesu kambile ngwenyi, “eswe ali mu mafuka” makahinduka. (Yoano 5:28) Chino chinalumbunuka ngwo atu eswe waze ali mu manyonga ja Yehova makaahindwisa. Alioze Yehova katamba kwiwuluka yitanga ya mutu mba ahase kumuhindwisa. Shina iye mahasa kuchilinga nyi? Kuli tununu a tununu a tutongonoshi mu malilu. Mbimbiliya yinambe ngwo Yehova kananyingika majina a tutongonoshi eswe. (Tanga Izaia 40:26.) Kashika, chili chashi kuli iye kwiwuluka atu eswe waze makahindwisa mumu kali ni ndundo jakunyingika jina lia katongonoshi ni katongonoshi. Chikuma chilemu chili ngwo, Yehova mwe watangile yuma yeswe, kashika kali ni ndundo ja kuhindwisa atu.
14, 15. Yika maliji a Yombi anatulongesa hakutwala ku uhindukilo?
14 Kavumbi washishika Yombi kafulielele ngwenyi uhindukilo kuuli. Iye kahulile ngwenyi: “Nyi mutu mafwa matwama nawa ni mwono?” Mba yamba kuli Yehova ngwenyi: “Musanyika mba mungukumbulula; muwivwa usona ha chitanga cha moko je.” Chochene, Yombi te kananyingika ngwenyi, Yehova kali ni usona wa kuhindwisa afu.—Yombi 14:13-15.
15 Kuchi wakwivwa hakutwala ku uhindukilo? Kota muhasa kulihula ngwe, ‘Shina asoko ni masepa jami waze hanafu makaahindwisa?’ Chili utakamiso kunyingika ngwo Yehova kanazange chinji kuhindwisa afu. Tutalenu yize Mbimbiliya yinambe hakutwala kuli waze makahindwisa ni ku yihela kuze makatwama.
AYO “MAKEVWA LIJI LIENYI MAKATUHUKA”
16. Mwono wamutapu uka atu waze makahindwisa makapwa nawo hano hashi?
16 Atu waze ahindwishile ku mashimbu akunyima katwamine nawa ni asoko hamwe ni masepa jo hano hashi. Uhindukilo wa kulutwe lia matangwa newo che muukapwa, alioze uno muukahiana chinji. Mumu liaka? Mumu atu waze makahindwisa hano hashi makatwama ku miaka yeswe, kechi kafwa nawa. Makatwama hashi hapema chinji kuhiana haze tuli musono. Hashi hacho kuhechi kapwa jita, ungulungulu ni misongo.
17. Aya makahindwisa?
17 Aya makahindwisa? Yesu kambile ngwenyi, “waze eswe ali mu mafuka makevwa liji lienyi, makatuhuka.” (Yoano 5:28, 29) Usolwelo 20:13 unambe ngwo: “Kalunga-lwiji wechele afu aze apwilemo; ni kufwa ni Heteze yechele afu aze apwilemo.” Ewa, tununu ni tununu twa atu makaahindwisa. Postolo Paulu yamba ngwenyi kumukukapwa uhindukilo wa yizavu yaali ya “akwa ululi ni yihenge.” (Tanga Yilinga 24:15.) Yika maliji wano analumbunuka?
18. “Akwa ululi” waze makahindwisa aya?
18 “Akwa ululi” kali tuvumbi a Yehova ashishika waze apwile hano hashi muze Yesu te kanda achiza. Atu ngwe Noa, Apalahama, Sara, Mose, Rute ni Estere makaahindwisa hanga akatwame hano hashi. Muhasa kutanga sango ja amwe a kuli atu jacho mu mukanda wa A-Hepreu Kapitulu 11. Mba kuchi mutwamba hakutwala kuli tuvumbi twa Yehova ashishika waze akufwa ha matangwa jetu? No kali “akwa ululi” waze makahindwisa.
19. “Yihenge” aya? Nawa uhashi uka Yehova makaaha?
19 “Yihenge” kali tununu a tununu twa atu waze keshi ni uhashi wa kunyingika Yehova. Chipwe ngwe hanafu, nihindu Yehova kavulamine. Yehova makaahindwisa ni kwaha uhashi wa kulilongesa hakutwala kuli iye ni kumulingila.
20Shina chino chinalumbunuka ngwo atu eswe waze hanafu makaahindwisa? Ka. Yesu kambile ngwenyi atu amwe kechi kaahindwisa. (Luka 12:5) Iya makasakula atu waze makahindwisa ni waze kechi kahindwisa? Yehova mwe Sopi wakasula, alioze hanahane kuli Yesu chiyulo cha ‘kusopesa akwa mwono ni afu.’ (Yilinga 10:42) Eswe akulinga yuma yipi nawa keshi kuzanga kwalumuna yitanga yo, kechi kaahindwisa.—Tala Maliji Akusongo 19.
UHINDUKILO WA KUYA MU MALILU
21, 22. (a) Uhindukilo wa kuya mu malilu yika unalumbunuka? (b) Mutu mutangu yoze ahindwishile hanga aye mu malilu iya?
21 Mbimbiliya yinatulweze nawa hakutwala kuli amwe atu waze makatwama mu malilu. Muze akwaahindwisa hanga aye mu malilu, keshi akwaahindwisa ni mijimba ya musunya. Alioze kakwaahindwisa ni mijimba ya spiritu.
22 Yesu, kapwile mutu mutangu yoze ahindwishile ni mujimba wa wacho. (Yoano 3:13) Muze kwapalikile matangwa atatu ha kufwa cha Yesu, Yehova yamuhindwisa. (Samu 16:10; Yilinga 13:34, 35) Yesu kakamuhindwishile ni mujimba wa musunya. Postolo Petulu kanalumbununa ngwenyi, Yesu “se amushihile mu musunya, alioze amupwishile ni mwono muli spiritu.” (1 Petulu 3:18) Yesu kamuhindwishile ngwe chitangiwa cha ndundo cha spiritu! (1 A-Korindu 15:3-6) Alioze Mbimbiliya yinambe ngwo te hi yiye wika ko mutu wakasula kuhindwisa ni mujimba wa spritu.
23, 24. Aya “mbunga yikepe ya mapanga” waze Yesu ambile, nawa kali angahi?
23 Muze Yesu te kanda achifwa, kambile kuli tumbaji twenyi ashishika ngwenyi: ‘Ngunayi ngukanululiekele chihela.’ (Yoano 14:2) Chino chinalumbunuka ngwo amwe tumbaji twenyi te maahindwisa hanga aye ni kutwama mu malilu. Angahi e no? Yesu kambile ngwo te mapwa akehe, waze avuluka ngwo “mbunga yikepe ya mapanga.” (Luka 12:32) Postolo Yoano kanasolola unji wa atu jacho muze amwene Yesu “kanamana ha Mulundu wa Zaione [malilu], ni hamwe nenyi 144,000.”—Usolwelo 14:1.
24 Ha shimbu lika akwa-Kristu 144,000 te maputuka kwahindwisa? Mbimbiliya yinambe ngwo, chino te muchilingiwa muze Kristu maputuka kuyula mu malilu. (1 A-Korindu 15:23) Etu tuli ha shimbu liacho, nawa akwa-Kristu anji a kuli 144,000 hanayi kulu mu malilu. Waze achili hano hashi ha matangwa jetu nyi hafwa, kakwaahindwisa hazehene ni kuya mu malilu. Alioze, kulutwe lia matangwa atu anji makaahindwisa hanga akatwame mu Paraisu hano hashi.
25. Yika mutulilongesa mu kapitulu yoze masulaho?
25 Kwasala hakehe, Yehova matusula atu eswe ku kufwa, mba kufwa kuchichi kapwako! (Tanga Izaia 25:8.) Mba waze akuya mu malilu, yika akuya ni kulingamo? Mbimbiliya yinalumbununa ngwo ayo makayula hamwe ni Yesu mu Wanangana wa Zambi. Mutulilongesa chinji hakutwala ku Wanangana wacho mu kapitulu yoze masulaho.
^ mufun. 9 Mbimbiliya yinatulweze sango jikwo hakutwala ku uhindukilo wa akweze ni makulwana, malunga ni mapwo, A-Izalele ni yilambala. Muhasa kutanga sango jacho ha mikanda yino 1 Mianangana 17:17-24; 2 Mianangana 4:32-37; 13:20, 21; Mateu 28:5-7; Luka 7:11-17; 8:40-56; Yilinga 9:36-42; 20:7-12.
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn